N á v r h

na zrušenie úlohy č. 6 v mesiaci august z plánu legislatívnych úloh vlády Slovenskej republiky na rok 2004 „vypracovať a predložiť na rokovanie vlády návrh nariadenia vlády SR, ktorým sa ustanovuje priemer platových tried“

Zdôvodnenie návrhu na zrušenie úlohy:

Podľa  plánu legislatívnych úloh  vlády  Slovenskej republiky na rok 2004 má  Úrad pre štátnu službu vypracovať a predložiť na rokovanie vlády Slovenskej republiky návrh nariadenia vlády Slovenskej republiky, ktorým sa ustanovuje priemer platových tried.
	Kompetencia na ustanovenie priemeru platových tried, ktorý musí služobný úrad alebo skupina služobných úradov dodržať pri tvorbe systemizácie, je daná  ustanovením § 16 ods. 4 zákona  č. 312/2001 Z. z. o štátnej službe a o zmene a doplnení niektorých zákonov v znení neskorších  predpisov (ďalej len  „zákon o štátnej službe“).

	Do novely  zákona  o štátnej službe sa ustanovenie o priemere platových tried premietlo  v súlade  so Stratégiou zamestnávania  vo verejnom sektore schválenej vládou (ďalej len „stratégia“). Cieľom určenia  priemeru platových tried bolo zamedziť zaraďovaniu štátnych zamestnancov do najvyšších  platových tried.  Podľa stratégie v najvyšších platových triedach mali byť  zaradení len tí štátni zamestnanci, ktorých výkon činností  je kľúčovým pre tvorbu  štátnej politiky a vyžaduje vysoké  vzdelanostné nároky a vysokú kvalitu schopností  štátnych zamestnancov.

	V súlade  so stratégiou sa  novelou zákona  o štátnej službe, ktorá nadobudla účinnosť od 1. januára 2004  zvýšil počet platových  tried  z 9 na 11. Nové platové triedy (10 a 11) sú určené pre najnáročnejšie  činnosti vykonávané v štátnej službe. Rozšírením počtu platových tried sa podstatne oslabil tlak na využívanie najvyšších platových tried, pretože do týchto platových tried  môžu byť zaradení  len štátni zamestnanci, ktorí  vykonávajú najnáročnejšie činnosti v súlade s charakteristikami  platových tried  podľa prílohy č. 1 zákona o štátnej službe.

Uznesením vlády Slovenskej republiky č. 429 bod B.4. v znení uznesenia vlády Slovenskej republiky č. 740 zo 14. júla 2004 uložila vláda  predsedovi Úradu pre štátnu službu predložiť  na rokovanie vlády návrh novely  zákona  o štátnej službe, ktorou sa zo systemizácie vypúšťa členenie podľa funkcií, a ktorou sa posunie účinnosť každoročného zvyšovania platových taríf štátnych zamestnancov na základe služobného hodnotenia na 1. júla kalendárneho roka.  

V nadväznosti  na predmetnú úlohu  Úrad  pre štátnu službu v novele zákona o štátnej službe navrhuje vypustiť ustanovenie § 16 ods. 4 zákona  o štátnej službe. Vypustenie tohto ustanovenia sa navrhuje z dôvodu, že každej funkcii  zodpovedá príslušná  platová trieda. Za predpokladu, ak sa vypustí v systemizácii členenie podľa funkcií (§ 16), nie je možné  sledovať dodržiavanie priemeru platových tried v služobných úradoch. 
	V súčasnosti sa presadzuje trend samostatnosti služobných úradov; podľa § 2 ods. 3 zákona o štátnej službe služobné úrady vypracúvajú opisy činností štátnozamestnaneckých miest a to v súlade s potrebou  vykonávaných najnáročnejších  činností, pričom  nesú plnú zodpovednosť za  zaraďovanie štátnych zamestnancov do platových tried.
 
	Vzhľadom na to, že pominuli dôvody administratívnej regulácie zaraďovania štátnych zamestnancov do platových tried, navrhujeme zrušiť  úlohu  uvedenú pod poradovým číslom   6  určenú  pre Úrad pre štátnu službu na august 2004 v pláne legislatívnych úloh  vlády  Slovenskej republiky na rok  2004 – vypracovať a predložiť na rokovanie vlády   Slovenskej republiky návrh  nariadenia vlády SR,  ktorým sa   ustanovuje priemer platových tried.